AP บวก 0.70% แนวโน้ม outperform ต่อเนื่อง โบรกฯ เลือกเป็นหุ้นเด่นกลุ่มอสังหาฯ
AP ณ เวลา 11.14 น. ราคาอยู่ที่ 7.15 บ. บวก 0.05 บ. หรือ 0.70% สูงสุดที่ 7.30 บ. ต่ำสุดที่ 7.15 บ. มูลค่าซื้อขายที่ 44.73 ลบ. บล.กรุงศรี ชูเป็นหุ้นเด่นกลุ่มอสังหาฯ โดยคาดว่าราคาหุ้น AP จะยังปรับตัวได้ดีกว่าตลาดต่อเนื่องในปีนี้ แนะนำ “ซื้อ” ราคาเป้าหมาย 9 บ. 
11 มิ.ย. 2558

ผู้สื่อข่าวรายงานว่า ราคาหุ้นบริษัท เอพี (ไทยแลนด์) จำกัด (มหาชน) หรือ AP ณ เวลา 11.14 น. ราคาอยู่ที่ 7.15 บาท บวก 0.05 บาท หรือ 0.70% สูงสุดที่ 7.30 บาท ต่ำสุดที่ 7.15 บาท มูลค่าซื้อขายที่ 44.73 ล้านบาท ขณะที่ดัชนีตลาดหุ้นไทยโดยรวมบวก 0.51%

บล.กรุงศรี ระบุในบทวิเคราะห์ (11 มิ.ย.) ว่า AP ได้รับแรงหนุนในระยะสั้นจากการเปิดตัวโครงการคอนโดมิเนียม 6 โครงการ (มูลค่ารวม 1.53 หมื่นล้านบาท) ในวันที่ 25 มิถุนายน โดยคาดว่าจะทำยอด presales ได้ 6.1 พันล้านบาท (22% ของเป้าปีนี้)
ทั้งนี้คาดว่าราคาหุ้นของ AP จะยังปรับตัวได้ดีกว่าตลาดต่อเนื่องในปีนี้ เนื่องจากเชื่อว่าบริษัทจะสามารถทำยอด presales ได้ตามเป้าที่ 2.83 หมื่นล้านบาท (เติบโต 25% จากปีก่อน) แม้ว่าฐานปีที่แล้วจะสูงก็ตาม
โดยยอด presales ในช่วง 5 เดือนแรกของปีนี้แข็งแกร่งอยู่ที่ 7.8 พันล้านบาท เพิ่มขึ้น 5% จากปีก่อน และคิดเป็นสัดส่วน 28% ของเป้าปีนี้ ซึ่งในจำนวนนี้ 5.9 พันล้านบาทเป็นยอดของโครงการแนวราบ (45% ของเป้า) และ1.9 พันล้านบาทเป็นยอดของโครงการคอนโดมิเนียม (16% ของเป้า)
ทั้งนี้บริษัทมีแผนที่จะเปิดโครงการใหม่ 34 โครงการในปีนี้ ซึ่งเชื่อว่ามีความเสี่ยงน้อยมากที่ยอดจะพลาดเป้าเนื่องจากบริษัทมีที่ดินสำหรับโครงการที่จะพัฒนาอยู่ในมือแล้ว
ขณะที่คาดว่ากำไรสุทธิปีนี้จะโต 6% เนื่องจากบริษัทมียอด backlog ในมือแล้ว 9.7 พันล้านบาท ซึ่งเท่ากับบริษัทน่าจะมีรายได้ที่แน่นอนแล้วถึง 52% ของประมาณการรายได้ในไตรมาสที่ 2/58 ถึงไตรมาส 4/58 โดยคาดว่าอัตราการเติบโตของกำไรสุทธิน่าจะเร่งตัวขึ้นเป็น 10% และ 19% ในปี 2559 และปี2560 ตามลำดับ
โดยได้แรงหนุนจากส่วนแบ่งจากโครงการ JV ที่คาดว่าจะอยู่ที่ 337 ล้านบาท/1 พันล้านบาท ถึงแม้ว่าตลาดจะกังวลกับแนวโน้มผลประกอบการปี 2559 เนื่องจากยอด backlog ในปัจจุบันมีแค่  3 พันล้านบาทเท่านั้น (13% ของประมาณการรายได้ปี 2559) แต่เชื่อว่ากำไรสุทธิของ AP น่าจะยังโตได้ เนื่องจากบริษัทยังมีโครงการคอนโดซ่อนอยู่อีกสามโครงการมูลค่ารวม 8.8 พันล้านบาทซึ่งจะเปิดตัวในครึ่งหลังของปีนี้และในปี 2559 ซึ่งบริษัทยังไม่ได้รวมเข้าไว้ในเป้าหมายของโครงการที่จะเปิดตัวในปีนี้ (34) คาดว่าโครงการทั้งสามจะช่วยให้ backlog เพิ่มขึ้นอีก 8 พันล้านบาท ซึ่งคิดเป็น 35% ของประมาณการรายได้ปี 2559
ทั้งนี้ได้เลือกเป็นหุ้นเด่นในกลุ่มอสังหาฯ แนะนำให้ “ซื้อ” AP โดยให้ราคาเป้าหมายที่ 9 บาท อิงจาก P/E ปี 2558 ที่ 10x ซึ่งคิดเป็น 1SD เหนือค่าเฉลี่ยย้อนหลังเจ็ดปี เชื่อว่า AP สมควรที่จะถูก rerate เนื่องจากแนวโน้ม presales ที่แข็งแกร่งในปี 2558 และแนวโน้มอัตราการเติบโตของกำไร CAGR ในอีกสามปีข้างหน้าที่ 12% (ปี 2557-2560) ในขณะที่ค่าเฉลี่ยของกลุ่มอสังหาริมทรัพย์อยู่ที่ 6.7% เท่านั้น